**Πτυχιακές εργασίες – Εαρινό εξάμηνο 2022**

**Επόπτρια: Σπυριδούλα Βαρλοκώστα**

**Τομέας Γλωσσολογίας, Τμήμα Φιλολογίας, ΕΚΠΑ**

**Προϋποθέσεις**

1. Θα εποπτεύσω **ερευνητικές πτυχιακές εργασίες**, δηλαδή, εργασίες οι οποίες εξετάζουν συγκεκριμένα ερευνητικά ζητήματα που διερευνώνται εμπειρικά με συγκεκριμένες μεθοδολογικές προσεγγίσεις. Δεν πρόκειται να εποπτεύσω πτυχιακές εργασίες στις οποίες πραγματοποιείται απλώς μια βιβλιογραφική ανασκόπηση σε κάποιο θέμα.
2. Αυτή την ακαδημαϊκή χρονιά θα εποπτεύσω πτυχιακές εργασίες στις θεματικές **αναπτυξιακές διαταραχές λόγου** (Αναπτυξιακή Γλωσσική Διαταραχή-ΑΓΔ, Διαταραχή Αυτιστικού Φάσματος-ΔΑΦ, Δυσλεξία), **επίκτητες διαταραχές λόγου** (αφασία μετά από εγκεφαλικό), **διγλωσσία-πολυγλωσσία**, **γλωσσική ανάπτυξη**, **γλώσσα και μουσική**.
3. **Απαραίτητη** προϋπόθεση για να εποπτεύσω πτυχιακές είναι να έχει παρακολουθήσει ή να παρακολουθεί ο φοιτητής/η φοιτήτρια το μάθημα ‘Γλωσσική Κατάκτηση’ και/ή το μάθημα ‘Ψυχογλωσσολογία-Νευρογλωσσολογία’.
4. Οι πτυχιακές εργασίες που θα δεχτώ να εποπτεύσω πρέπει να έχουν **ολοκληρωθεί** ως τις **28 Φεβρουαρίου 2023**.

**Συγγραφή πτυχιακής εργασίας**

Σε κάθε θεματική, θα δοθούν ερευνητικά δεδομένα στους φοιτητές/στις φοιτήτριες, τα οποία μετά από εκπαίδευση και συστηματική καθοδήγηση θα αναλάβουν να αναλύσουν, ώστε στη συνέχεια να προχωρήσουν στη συγγραφή της πτυχιακής τους εργασίας ακολουθώντας τη δομή που περιγράφεται παρακάτω.

**Δομή πτυχιακής εργασίας**

**Πρώτη σελίδα**: Τίτλος πτυχιακής, όνομα φοιτητή/τριας, ΑΜ φοιτητή/τριας, όνομα επόπτη καθηγητή (δηλ. το δικό μου), ημερομηνία παράδοσης πτυχιακής.

**Περιεχόμενα:** Δίνονται τα κεφάλαια και οι ενότητες της πτυχιακής, καθώς και οι αντίστοιχες σελίδες.

**Εισαγωγή**: Κάνετε μια σύντομη περιγραφή του θέματός σας, της υπάρχουσας βιβλιογραφίας, των ερευνητικών ερωτημάτων και της έρευνας που πραγματοποιήσατε και δίνετε τη διάρθρωση της εργασίας (2-3 σελίδες).

**Κεφάλαιο 1 - Βιβλιογραφική ανασκόπηση και ερευνητικά ερωτήματα**: Συζητήστε τη διεθνή γλωσσολογική βιβλιογραφία που είναι διαθέσιμη για το θέμα το οποίο εξετάζετε. Αν το θέμα σας έχει εξεταστεί και στο πλαίσιο της ελληνικής γλώσσας, συζητήστε τη δομή της Ελληνικής ως προς το συγκεκριμένο φαινόμενο που εξετάζετε και τη σχετική γλωσσολογική βιβλιογραφία. Με βάση τη βιβλιογραφία στο θέμα το οποίο εξετάζετε και τη δομή της ελληνικής γλώσσας, θα θέσετε στη συνέχεια τα ερευνητικά σας ερωτήματα.

**Κεφάλαιο 2 – Μεθοδολογία**: Στο κεφάλαιο αυτό περιγράφεται η μεθοδολογική προσέγγιση που έχει ακολουθηθεί. Το κεφάλαιο περιέχει τις ακόλουθες υποενότητες: 1. Συμμετέχοντες: Δίνονται οι απαραίτητες πληροφορίες για τους συμμετέχοντες στην έρευνα και πίνακας με το δημογραφικά τους στοιχεία (ηλικία, φύλο, κλπ). 2. Υλικό – Δοκιμασίες: Δίνονται οι απαραίτητες πληροφορίες για το υλικό και τις δοκιμασίες που χρησιμοποιήθηκαν στην έρευνα. 3. Διαδικασία: Δίνονται οι απαραίτητες πληροφορίες για τη διαδικασία με την οποία έγινε η έρευνα, δηλαδή, ο τόπος διεξαγωγής της έρευνας και συγκεκριμένες οδηγίες που ακολουθήθηκαν στη χορήγηση των δοκιμασιών που χρησιμοποιήθηκαν.

**Κεφάλαιο 3 – Αποτελέσματα**: Περιγράφονται τα αποτελέσματα της έρευνας. Πραγματοποιείται ποσοτική ανάλυση, δηλαδή, μετρήσεις σωστών απαντήσεων και ποσοστά με χρήση πινάκων, διαγραμμάτων κλπ. Πραγματοποιείται επίσης ποιοτική ανάλυση, όπου αυτό είναι απαραίτητο. Στις πτυχιακές σας δεν θα σας ζητηθεί απαραίτητα να κάνετε στατιστική ανάλυση (η οποία, ωστόσο, είναι αναγκαία σε κάθε επιστημονική εργασία), καθώς δεν έχετε τις απαραίτητες γνώσεις στατιστικής.

**Κεφάλαιο 4 – Συζήτηση**: Συζητήστε τα αποτελέσματα της δικής σας έρευνας με βάση τη βιβλιογραφία που είναι διαθέσιμη για το θέμα το οποίο έχετε εξετάσει (δηλαδή, τη βιβλιογραφία που περιγράψατε στο κεφάλαιο 1).

**Συμπεράσματα – Επίλογος**: Συνοψίζετε τα βασικότερα συμπεράσματα της έρευνάς σας (1-2 σελίδες).

**Βιβλιογραφία**: Αναλυτική παράθεση των βιβλιογραφικών αναφορών που υπάρχουν στο κείμενο με βάση τα διεθνή πρότυπα για την παράθεση αναφορών (π.χ., δείτε τον συνημμένο στην η-τάξη Οδηγό ή οδηγίες συγγραφής διπλωματικών/διατριβών στην ιστοσελίδα του Τμήματος).

**Προθεσμία - Διαδικαστικά**

Υποβολή πτυχιακής εργασίας σε ηλεκτρονική μορφή:

Για την εξεταστική Ιουνίου-Ιουλίου 2022: **31 Ιουλίου 2022**

Για την εξεταστική Ιουνίου-Ιουλίου 2022: **30 Σεπεμβρίου 2022**

Για την εξεταστική Ιουνίου-Ιουλίου 2023: **28 Φεβρουαρίου 2023**